Az Európai Parlament És A Tanács 98/72/EK irányelve
(1998. október 15.)
a színezékeken és édesítőszereken kívüli egyéb élelmiszer-adalékanyagokról szóló 95/2/EK irányelv módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 100a. cikkére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Szerződés 189b. cikkében megállapított eljárással összhangban [3],
tekintettel az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanács irányelvre [4] és különösen annak 3. cikke (2) bekezdésére,
mivel az élelmiszer-adalékanyagok területén a 95/2/EK irányelv [5] elfogadása óta technológiai fejlődés ment végbe;
mivel a 95/2/EK irányelvet e fejlődés figyelembevételével ki kell igazítani;
mivel a 74/234/EGK határozattal [6] létrehozott élelmiszerügyi tudományos bizottság véleményét meghallgatták az olyan rendelkezések elfogadása előtt, amelyek kihatással lehetnek a közegészségügyre;
mivel az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-maradékanyag megengedett legmagasabb mértékének meghatározásáról szóló 90/642/EGK irányelv I. és II. mellékletének módosításáról, valamint a legmagasabb mértéket tartalmazó első lista létrehozásáról szóló, 1995. július 17-i 95/38/EK tanácsi irányelvben [7] a tiabendazolra különleges rendelkezéseket állapítottak meg; mivel a tiabendazolra vonatkozó bejegyzést törölni kell,
EZT AZ IRÁNYELVET FOGADTA EL:
1. cikk
A 95/2/EK irányelv a következők szerint módosul:
1. Az 1. cikk (1) bekezdése helyébe a következő szöveg lép:
"(1) Ezen irányelv a 89/107/EGK irányelv 3. cikke értelmében vett, az átfogó irányelv részét képező egyedi irányelv, amely a színezékeken és az édesítőszereken kívül minden adalékanyagra vonatkozik. Az irányelv az enzimek közül csak a mellékletekben felsoroltakra vonatkozik".
2. A 2. cikk (1) bekezdése helyébe a következő szöveg lép:
"(1) Csak az I., III., IV. és V. mellékletben felsorolt anyagok használhatók az élelmiszerekben az 1. cikk (3) bekezdésében és az 1. cikk (4) bekezdésében meghatározott célokra".
3. A 2. cikk (2) bekezdése helyébe a következő szöveg lép:
"(2) Az I. mellékletben felsorolt élelmiszer-adalékanyagokat az élelmiszerekben - a II. mellékletben felsorolt élelmiszerek kivételével - az 1. cikk (3) bekezdésében és az 1. cikk (4) bekezdésében meghatározott célokra a quantum satis elv figyelembevételével fel lehet használni."
4. A 2. cikk (3) bekezdése a) pontjának ötödik francia bekezdése helyébe a következő szöveg lép:
"- a pasztőrözött és sterilezett (beleértve az UHT kezelést) tej (beleértve a teljes tejet, a fölözött és a félig fölözött tejet) és a teljes zsírtartalmú, pasztőrözött tejszín,"
5. A 2. cikk (3) bekezdése a) pontjának tizenegyedik francia bekezdése helyébe a következő szöveg lép:
"- száraztészta, kivéve a gluténmentes tésztát és/vagy a fehérjeszegény étrendekhez javasolt tésztát a 89/398/EGK irányelvvel összhangban,"
6. A mellékletek táblázatait az ezen irányelv mellékletében meghatározott rendelkezéseknek megfelelően kell módosítani.
2. cikk
(1) A tagállamok szükség szerint módosítják törvényi, rendeleti és közigazgatási rendelkezéseiket ahhoz, hogy
- legkésőbb 2000. május 4-ig lehetővé tegyék az ezen irányelvnek megfelelő termékek forgalmazását,
- 2000. november 4-ig megtiltsák az olyan termékek forgalmazását, amelyek nem felelnek meg az ezen irányelvben foglaltaknak. A fenti időpont előtt forgalomba hozott vagy felcímkézett, de az irányelvben foglaltaknak nem megfelelő termékeket a készletek kimerüléséig forgalomba lehet hozni.
A tagállamok erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az irányelv által szabályozott területen fogadnak el.
3. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
4. cikk
Ennek az irányelvnek a tagállamok a címzettjei.
Kelt Luxembourgban, 1998. október 15-én.